b'\n_START_ARTICLE_\nRukomet\n_START_PARAGRAPH_\nRukomet je ekipni \xc5\xa1port s loptom, u kojem se natje\xc4\x8du dvije mom\xc4\x8dadi s po 7 igra\xc4\x8da (6 igra\xc4\x8da u polju + 1 golman) na svakoj strani, Osnovni cilj igre jest loptom pogoditi ozna\xc4\x8deni prostor gola. Lopta se izme\xc4\x91u igra\xc4\x8da dodaje rukama sli\xc4\x8dno kao u ko\xc5\xa1arci, ali s ne\xc5\xa1to manjom loptom te uz  druga\xc4\x8dija pravila vo\xc4\x91enja lopte.\n_START_SECTION_\nRukometni teren i oprema\n_START_PARAGRAPH_\nDimenzije rukometnog terena su du\xc5\xbeina 40 metara, a \xc5\xa1irina 20 m. Teren se sastoji od polja za igru i dva vratareva prostora. Du\xc5\xbee se grani\xc4\x8dne crte zovu uzdu\xc5\xbene crte, a kra\xc4\x87e grani\xc4\x8dne crte zovu se crte vrata (izme\xc4\x91u vratnica) ili crte izvan vrata (s vanjskih strana vrata._NEWLINE_Tereni su uglavnom u natkrivenim prostorima ili dvoranama, a podloga je tradicionalno bio drveni parket, dok se danas koriste umjetni materijali od tvrde gume. Postoje i vanjski tereni, uglavnom od betona ili asfalta, ali se oni uglavnom ne koriste za natjecanja najvi\xc5\xa1eg nivoa zbog opasnosti od padova i ozljeda igra\xc4\x8da. Na terenu se nalaze linije koje odre\xc4\x91uju pojedine dijelove terena. Na sredini terena se nalazi linija koja odvaja teren na dvije polovice. Na suprotnim stranama terena, i to na na kra\xc4\x87im stranicama, nalazi se po jedan gol, koji je 2 m visok i 3 m \xc5\xa1irok. U golu je razapeta mre\xc5\xbea. Ispred svakog gola nalazi se polukru\xc5\xbeni prostor, na prosje\xc4\x8dnoj udaljenosti 6 m od gola, ozna\xc4\x8den punom linijom. Taj se prostor od 6 m na terenu osim \xc5\xa1to je ozna\xc4\x8den linijom \xc4\x8desto i oboji drugom bojom, razli\xc4\x8ditom od boje ostatka terena. U taj prostor nitko osim golmana nema pravo ulaska. Na 9 m od gola nalazi se isprekidana polukru\xc5\xbena linija tzv. deveterac. Ispred gola na udaljenosti 7 m nalazi se kratka ravna crta koja ozna\xc4\x8dava mjesto izvo\xc4\x91enja kaznenog udarca, tzv. sedmerca._NEWLINE_Rukometna lopta mora biti okrugla te izra\xc4\x91ena od ko\xc5\xbee ili umjetnog tvoriva. Povr\xc5\xa1ina joj ne smije biti sjajna ili skliska. Veli\xc4\x8dina lopte, odnosno njezin opseg i te\xc5\xbeina, ovisi o kategorijama natjecanja za koje se koristi. Tako se lopta obujma 58-60 cm i te\xc5\xbeine 425-475 g (EHF-ova/IHF-ova lopta broj 3) koristi za seniore i kadete (starije od 16 godina, lopta obujma 54-56 cm i te\xc5\xbeine 325-375 g (EHF-ova/IHF-ova lopta broj 2) za seniorke i kadetkinje (starije od 14 godina) te mla\xc4\x91e kadete (12-16 godina), a lopta obujma 50-52 cm i te\xc5\xbeine 290-330 g (EHF-ova/IHF-ova lopta broj 1) za djevoj\xc4\x8dice (8-14 godina) i dje\xc4\x8dake (8-12 godina).'